22. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 623 της 9/22 Ιουλ. 1980 (ΦΕΚ Α΄ 165) Περί κτηνιατρικής επιθεωρήσεως των ζωοαγορών και ποιοτικής κατατάξεως των ζώντων βοοειδών εις κατηγορίας βάρους και ποιότητος. Έχοντες υπ' όψιν: 1.Τας διατάξεις της παρ. 1 του άρθρ. 20 και της παρ. 4 του άρθρ. 21 του Νόμ. 248/1914 προστεθέντων αντιστοίχως δια του άρθρου μόνου του Α.Ν. της 23/24.1.1936 και του άρθρου πρώτου του Νόμ. 4085/1960, αμφοτέρων περί συμπληρώσεως του Νόμ. 248/1914 «περί οργανώσεως της Ζωοτεχνικής και Κτηνιατρικής Υπηρεσίας». 2.Την υπ’ αριθ. 459/1980 γνωμοδότησιν του Συμβουλίου της Επικρατείας, προτάσει του επί της Γεωργίας Υπουργού, αποφασίζομεν: Άρθρ.1.-Τα προσκομιζόμενα προς αγοραπωλησίαν ζώα εις τας ζωαγοράς υπόκεινται εις κτηνιατρικήν επιθεώρησιν υπό κτηνιάτρων των κατά τόπους κτηνιατρικών υπηρεσιών του Υπουργείου Γεωργίας. Άρθρ.2.-1.Τα προσκομιζόμενα εις τας χαρακτηριζομένας ως αντιπροσωπευτικάς αγοράς, ζώντα βοοειδή τα οποία προορίζονται προς σφαγήν, κατατάσσονται υποχρεωτικώς εις κατηγορίας βάρους και ποιότητος, κατά τα εν άρθρ. 3 του παρόντος οριζόμενα. 2.Η ανωτέρω κατάταξις ενεργείται και εις τα κέντρα παρεμβάσεως, οσάκις πραγματοποιείται παρέμβασις υπό του αρμοδίου φορέως. 3.Η, εν παρ. 1 και 2 του παρόντος, κατάταξις ενεργείται υπό των εν άρθρ. 1 κτηνιατρικών Υπηρεσιών. Άρθρ.3.-1.Αι κατηγορίαι βάρους είναι αι κάτωθι: α)Σφάγεια βοοειδών ζώντος βάρους άνω των 300 χιλιογράμμων. β)Σφάγια βοοειδών ζώντος βάρους 300 χιλιογράμμων και κάτω. 2.Αι κατηγορίαι ποιότητος αναφέρονται εις το συνημμένον παράρτημα. Άρθρ.4.-Η ισχύς του παρόντος άρχεται από την 1ην Ιουλ. 1980. 